ΔΙΑΤΑΞΗ ΤΟΥ ΔΙΚΑΣΤΗΡΙΟΥ (ΤΡΙΤΟ ΤΜΗΜΑ) ΤΗΣ 7ΗΣ ΟΚΤΩΒΡΙΟΥ 1987. - DETLEF BRUEGGEMANN ΚΑΤΑ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΑΠΑΡΑΔΕΚΤΟ. - ΥΠΟΘΕΣΗ 248/86.



Συλλογή της Νομολογίας του Δικαστηρίου 1987 σελίδα 03963



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Υπάλληλοι - Προαγωγή - Ελάχιστος απαιτούμενος χρόνος αρχαιότητας στο βαθμό - Υπολογισμός - Χρονικό σημείο αφετηρίας υπολογισμού του χρόνου - Μονιμοποίηση

( Κανονισμός υπηρεσιακής καταστάσεως, άρθρο 45, παράγραφος 1 )

Περίληψη

Ο ελάχιστος χρόνος αρχαιότητας στο βαθμό που απαιτεί το άρθρο 45 του κανονισμού υπηρεσιακής καταστάσεως για να μπορεί να προαχθεί ένας υπάλληλος πρέπει να υπολογίζεται, στην περίπτωση της πρώτης προαγωγής του μετά τη μονιμοποίησή του, λαμβάνοντας ως αφετηρία την ημερομηνία μονιμοποιήσεώς του .

Διάδικοι

Στην υπόθεση 248/86,

Detlef Broeggemann, υπάλληλος της Οικονομικής και Κοινωνικής Επιτροπής, κάτοικος Βρυξελλών, avenue de l' Oiseau Bleu, 64, εκπροσωπούμενος από τον Hans-Udo Horst, δικηγόρο Bielefeld, με αντίκλητο στο Λουξεμβούργο το δικηγόρο Alex Bonn, 22, Cote d' Eich,

προσφεύγων,

κατά

Οικονομικής και Κοινωνικής Επιτροπής των Ευρωπαϊκών Κοινοτήτων, εκπροσωπούμενης από τον Aloyse May, δικηγόρο Λουξεμβούργου, 31, Grand-Rue,

καθής,

που έχει ως αντικείμενο την ακύρωση της αποφάσεως της Οικονομικής και Κοινωνικής Επιτροπής της 17ης Φεβρουαρίου 1986 που αφορά απόφαση προαγωγής, καθώς και αίτηση αποζημιώσεως,

ΤΟ ΔΙΚΑΣΤΗΡΙΟ ( τρίτο τμήμα )

συγκείμενο από τους J . L . Moitinho de Almeida, πρόεδρο τμήματος, U . Everling και Y . Galmot, δικαστές,

γενικός εισαγγελέας : Sir Gordon Slynn

γραμματέας : P . Heim

αφού άκουσε το γενικό εισαγγελέα,

εκδίδει την παρούσα

Διάταξη

Σκεπτικό της απόφασης

1 Με δικόγραφο που κατέθεσε στη γραμματεία του Δικαστηρίου στις 24 Σεπτεμβρίου 1986 ο Detlef Broeggemann, υπάλληλος επί βαθμώ Α 7, κλιμάκιο 3, της Οικονομικής και Κοινωνικής Επιτροπής, άσκησε, δυνάμει του άρθρου 91 του κανονισμού υπηρεσιακής καταστάσεως των υπαλλήλων των Ευρωπαϊκών Κοινοτήτων, προσφυγή με την οποία ζητεί την ακύρωση της αποφάσεως της Οικονομικής και Κοινωνικής Επιτροπής της 17ης Φεβρουαρίου 1986, περί προαγωγής άλλου υπαλλήλου της Οικονομικής και Κοινωνικής Επιτροπής, του Η ., από το βαθμό Α 7, κλιμάκιο 3, στο βαθμό Α 6, κλιμάκιο 1 . Επιπλέον ζητεί αποζημίωση για τη ζημία που ισχυρίζεται ότι υπέστη από την απόφαση αυτή .

2 Ο Broeggemann διορίστηκε από 1ης Νοεμβρίου 1983 δόκιμος υπάλληλος επί βαθμώ Α 7, κλιμάκιο 3, και στη συνέχεια μονιμοποιήθηκε στο βαθμό αυτό από 1ης Αυγούστου 1984 .

3 Τον Ιούνιο του 1985 η επιτροπή ίσης εκπροσωπήσεως για τις προαγωγές υπαλλήλων της Οικονομικής και Κοινωνικής Επιτροπής κατήρτισε πίνακα που έφερε τον προσφεύγοντα ως πληρούντα, μαζί με άλλους τρεις υπαλλήλους του βαθμού Α 7, τις προϋποθέσεις προαγωγής στο βαθμό Α 6, ενώ οι δυνατότητες του προϋπολογισμού περιορίζονταν σε δύο θέσεις . Σύμφωνα με τον πίνακα αυτόν ο προσφεύγων συμπλήρωσε την 1η Νοεμβρίου 1985 τον ελάχιστο απαιτούμενο χρόνο υπηρεσίας για προαγωγή, ενώ ο Η . κατείχε τον ελάχιστο αυτό χρόνο υπηρεσίας από την 1η Δεκεμβρίου 1984 .

4 Μόνον ένας από τους τέσσερις αυτούς υπαλήλους προήχθη στο βαθμό Α 6 κατά το διάστημα του έτους 1985 . Σύμφωνα με τη γνώμη της επιτροπής ίσης εκπροσωπήσεως για προαγωγές, της 13ης Ιανουαρίου 1986, η Οικονομική και Κοινωνική Επιτροπή απεφάσισε στις 17 Φεβρουαρίου 1986 να προαγάγει τον Η . στη δεύτερη θέση του βαθμού Α 6 αυτή είναι η προσβαλλόμενη απόφαση στην προκειμένη υπόθεση .

5 Ο προσφεύγων ισχυρίζεται κυρίως ότι η Οικονομική και Κοινωνική Επιτροπή προσέδωσε βαρύνουσα σημασία στην αρχαιότητα των υποψηφίων κατά τη διαδικασία προαγωγής, κατά παράβαση του άρθρου 45 του κανονισμού υπηρεσιακής καταστάσεως, κατά το γράμμα του οποίου η προαγωγή γίνεται αποκλειστικά μετά από συγκριτική εξέταση των προσόντων των υπαλλήλων που είναι προακτέοι . Ο προσφεύγων προσβάλλει ιδίως την πρακτική του Οικονομικού και Κοινωνικού Συμβουλίου, η οποία συνίσταται στο να μη λαμβάνονται υπόψη παρά μόνο οι υποψήφιοι που διαθέτουν, πέραν του ελαχίστου χρόνου υπηρεσίας δύο ετών που προβλέπεται από το άρθρο 45 του κανονισμού, και μια συμπληρωματική περίοδο ( ποικίλλουσα αναλόγως των βαθμών και των καταστάσεων ). Η επιτροπή ίσης εκπροσωπήσεως για τις προαγωγές υπαλλήλων του Οικονομικού και Κοινωνικού Συμβουλίου αποφάσισε λοιπόν, σύμφωνα μ' αυτή την πρακτική, να καθορίσει ένα κατώτατο όριο χρόνου υπηρεσίας και αναμονής, το "φράγμα", κάτω του οποίου, κατά παράβαση του άρθρου 45 του κανονισμού, κανένας φάκελος δεν εξετάστηκε . Στη συγκεκριμένη περίπτωση, το "φράγμα" τέθηκε πάνω από το όνομα του προσφεύγοντος .

6 Δυνάμει του άρθρου 92, παράγραφος 2, του κανονισμού διαδικασίας, το Δικαστήριο μπορεί οποτεδήποτε να εξετάσει αυτεπαγγέλτως το απαράδεκτο για λόγους δημοσίας τάξεως μπορεί να κρίνει στην περίπτωση αυτή χωρίς προφορική διαδικασία, όπως το επιτρέπει το άρθρο 91, παράγραφος 3, του κανονισμού διαδικασίας . Αφού ενημερώθηκαν ότι το Δικαστήριο αντιμετώπιζε την περίπτωση αυτεπάγγελτης έρευνας τυχόν απαραδέκτου για λόγους δημοσίας τάξεως λόγω ελλείψεως βλαπτικής πράξεως για τον προσφεύγοντα, κατά την έννοια των άρθρων 90, παράγραφος 2, και 91 του κανονισμού υπηρεσιακής καταστάσεως των υπαλλήλων, οι διάδικοι είχαν την ευκαιρία να προσκομίσουν έγγραφες παρατηρήσεις επί του ζητήματος αν ο προσφεύγων πληρούσε την προϋπόθεση του ελαχίστου χρόνου υπηρεσίας, που προβλέπεται από το άρθρο 45 του κανονισμού υπηρεσιακής καταστάσεως των υπαλλήλων, κατά το χρόνο εκδόσεως της επίδικης απόφασης . Ενόψει αυτών των παρατηρήσεων, το Δικαστήριο κρίνει ότι ενδείκνυται να αποφασίσει επί του παραδεκτού της προσφυγής με διάταξη χωρίς προφορική διαδικασία .

7 Κατά το άρθρο 45 του κανονισμού, για να μπορεί να προαχθεί ένας υπάλληλος πρέπει να έχει συμπληρώσει ένα ελάχιστο χρόνο υπηρεσίας στο βαθμό του . Ο ελάχιστος αυτός χρόνος είναι για τους υπαλλήλους που έχουν διοριστεί στο βασικό βαθμό του κλάδου ή της κατηγορίας τους έξι μήνες από της μονιμοποιήσεώς τους για τους λοιπούς υπαλλήλους είναι δύο χρόνια . Το Δικαστήριο έχει ερμηνεύσει αυτή τη διάταξη με την απόφασή του της 13ης Δεκεμβρίου 1984 ( Βλάχου, 20 και 21/83, Συλλογή 1984, σ . 4149 ) υπό την έννοια ότι ο υπάλληλος που έχει δικαίωμα προαγωγής πρέπει να έχει τον ελάχιστο απαιτούμενο χρόνο υπηρεσίας μετά τη μονιμοποίησή του . Είναι βέβαιο ότι στην προκειμένη περίπτωση ο ελάχιστος απαιτούμενος χρόνος υπηρεσίας ήταν δύο ετών .

8 Από τις προηγούμενες σκέψεις έπεται ότι η προθεσμία των δύο ετών άρχισε από τη μονιμοποίηση του προσφεύγοντος, δηλαδή από την 1η Αυγούστου 1984 . Δεδομένου ότι για τον προσφεύγοντα η προϋπόθεση του ελαχίστου χρόνου υπηρεσίας πληρώθηκε την 1η Αυγούστου 1986, η επίδικη απόφαση της 17ης Φεβρουαρίου 1986 δεν μπορούσε να τον βλάψει κατά την έννοια των άρθρων 90, παράγραφος 2, και 91 του κανονισμού . Επομένως το αίτημα περί ακυρώσεως της απόφασης της Οικονομικής και Κοινωνικής Επιτροπής πρέπει να απορριφθεί ως απαράδεκτο .

9 'Οσον αφορά το αίτημα περί αποζημιώσεως για τη ζημία που φέρεται ότι υπέστη ο προσφεύγων από την προσβαλλόμενη απόφαση, πρέπει να απορριφθεί επίσης ως απαράδεκτο για τους ίδιους λόγους .

10 Επομένως διαπιστώνεται ότι η προσφυγή είναι απορριπτέα στο σύνολό της ως απαράδεκτη .

Απόφαση για τα δικαστικά έξοδα

Επί των δικαστικών εξόδων

11 Κατά το άρθρο 69, παράγραφος 3, δεύτερο εδάφιο, του κανονισμού διαδικασίας, το Δικαστήριο μπορεί να καταδικάσει ακόμα και το νικήσαντα διάδικο στην καταβολή προς τον αντίδικο των εξόδων στα οποία αναγκάστηκε να υποβληθεί, αν κρίνει ότι τα έξοδα αυτά προκλήθηκαν χωρίς εύλογη αιτία ή κακοβούλως . Κατ' εφαρμογή της διατάξεως αυτής και ενόψει των περιστατικών της υποθέσεως, κυρίως δε του ότι η Οικονομική και Κοινωνική Επιτροπή υπολόγισε, προκειμένου να καταρτίσει τον πίνακα των προακτέων υπαλλήλων, τον ελάχιστο απαιτούμενο χρόνο υπηρεσίας κατά την έννοια του άρθρου 45 του κανονισμού αντίθετα προς τη νομολογία του Δικαστηρίου ( βλέπε απόφαση της 13ης Δεκεμβρίου 1984 που αναφέρεται πιο πάνω ), το Δικαστήριο κρίνει εύλογο να καταδικάσει την Οικονομική και Κοινωνική Επιτροπή στο σύνολο των δικαστικών εξόδων .

Διατακτικό

Για τους λόγους αυτούς

ΤΟ ΔΙΚΑΣΤΗΡΙΟ ( τρίτο τμήμα )

διατάσσει :

1 ) Απορρίπτει την προσφυγή ως απαράδεκτη .

2 ) Καταδικάζει την Οικονομική και Κοινωνική Επιτροπή στο σύνολο των δικαστικών εξόδων .

Λουξεμβούργο, 7 Οκτωβρίου 1987 .